Has ti lungurella? Il Simsalabim porscha a tai differentas pussaivladads tge far cun tes temp liber. Qua chattas ti bler divertiment cun sgnoccas, engiavineras, gieus da scriver, dumondas da spass e bler auter. Bun divertiment!

Dumondas da spass

Sas ti la resposta? Gea? Lura na datti nagut auter da dir che BRAVO! Na? Lura stos ti simplamain tippar sin la cifra en parantesa e ti vesas la schliaziun...

1. El è tes, ils auters dovran dentant pli savens el che ti. Tge è quai? [1]

2. La mamma da Sara ha 5 figlias: Sandra, Sina, Sabrina, Sarina e ...? [2]

3. Tge penda vi da la paraid e dat il maun a mintgin? [3]

4. En tge magiel pon ins derscher en il meglier? [4]

5. Tge taidla senza ureglias e discurra senza bucca en tuttas linguas? [5]

6. Tge è entamez da Toronto? [6]

7. Pertge mangian dapli Chinais ris che Giapunais? [7]

8. Co pon ins scriver 1000 senza nullas? [8]

9. Tge dovr’ins per seser, durmir e schubregiar ils dents? [9]

10. Piglia da 5 mails davent 2: quants mails has ti? [10]

11. Cura èn 13 x 2 = 25? [11]

12. Sch’ins tira in crap mellen en la Mar Naira, tge capita lura? [12]

13. Pertge han elefants egls cotschens? [13]

14. Has ti gia vis ina giada in elefant en in tscharescher? [14]

15. Tge croda tras ina fanestra senza rumper ella? [15]

16. Quants bustabs ha l’ABC? [16]

17. Tge auda adina tut, na di dentant mai insatge? [17]

18. Tgi na survegn mai sulegl? [18]

19. Tge è pli grev: in kilo plimas u in kilo crappa? [19]

20. Tge va sur l’aua e na vegn betg bletsch? [20]

21. Tge mais ha 28 dis? [21]

22. Tge mangia tut quai ch’el survegn e mora cura ch’el ha mangià tut? [22]

23. Dapli ch’i perda davant, dapli creschi davos. Tge po quai esser? [23]

24. Tge obtegn dapli valur cura ch’ins volva la chaussa? [24]

Gieus da scriver

Test da 3 minutas

1. Legia attentamain tut ils puncts, avant che ti cumenzas a schliar il pensum!

2. Scriva tes num en il chantun dretg survart dal fegl!

3. Dissegna in sulegl rient en il chantun sanester survart dal fegl!

4. Dissegna 5 rudels en il chantun sanester sutvart dal fegl!

5. Dissegna en mintga rudè ina fatscha!

6. Cloma dad aut tes prenum!

7. Quinta or sin la vart davos dal fegl: 45 + 36 – 17 – 28 = ??

8. Dissegna ina chasa en il chantun dretg sutvart dal fegl!

9. Inscriva la chasa cun in num original!

10. Sutlingescha ils nomens da nr. 1 fin nr. 9!

11. Fauda or dal fegl in aviun!

12. Cura che tes aviun sgola, cloma dad aut: «Juheeee»!

13. Avra silsuenter tes fegl!

14. Suenter che ti has legì attentamain tut ils puncts, schlia uss be il pensum da punct 2!

Scriver pleds

Insatgi dat avant in bustab. Tuts uffants scrivan uschè spert sco pussaivel pleds che vegnan endament ad els. Ils pleds ston cumenzar cun quest bustab.

Ti dovras: Rispli, cedel ed ura da stop

Ils uffants sesan vi d’ina maisa. Il manader dal gieu cloma in bustab. Tuts uffants ston uss scriver uschè spert sco pussaivel pleds che vegnan endament ad els. Ils pleds ston dentant cumenzar cun quest bustab.

Per mintga bustab fixescha il manader in tschert temp (1 u 2 minutas). L’uffant ch’ha scrit suenter quest temp ils pli blers pleds ha gudagnà.

Exempel: Il manader cloma c... e lura cumenzan ils uffants a scriver ...cabel, cabina, calculatur, caluster, camiun, chaura, capricorn, capuns, caraffa, carotta, chaun...

Tschertgar pleds

In uffant s’imaginescha in pled. Mintga uffant scriva quest pled sin ses palpiri. Ils uffants han uss 5 minutas temp da crear or dals bustabs da quest pled novs pleds.

Ti dovras: Cedels e risplis

In uffant s’imaginescha in pled in pau pli lung sco per exempel autostrada, nunspetgadamain, displaschaivlamain, considerablamain, malsegirezza...

Mintga uffant scriva quest pled sin ses palpiri. Ils uffants han uss 5 minutas temp da crear or dals bustabs da quest pled novs pleds.

Impurtant: Ins dastga be duvrar ils bustabs ch’èn cuntegnids en quest pled. Tgi ch’ha la finala chattà ils pli blers pleds ha gudagnà.

Exempel: autostrada

auto, strada, tost, aura, aua, data...

Pled auter

Insatgi inditgescha in pled. Ils auters ston uss tschertgar pleds ch’han in connex cun quest pled. Per exempel: raps – daners, francs, euros... Tgi ch’ha chattà ils pli blers pleds ha gudagnà.

Ti dovras: Palpiri e risplis

Il manader inditgescha in pled, per exempel raps. Ils uffants ston uss tschertgar pleds ch’han in connex cun quest pled. Per exempel: daners, francs, euros.... Ins obtegna ina minuta temp per far quai. L’uffant ch’ha chattà ils pli blers sinonims ha gudagnà il gieu.

Exempels:

chasa: villa, chamona, tegia, baita, baracca, chastè, chasina, chamona da travs, hotel, motel, chasa...

bavrondas: aua, latg, café, té, rivella, vin, vinars, coca cola, suc d’oranschas...

Gieus da party

Il tartuffel chaud

In uffant tegna il tartuffel enta maun. Insatgi lascha ir la musica ed ils uffants chaminan tras la stanza. L’uffant cun il tartuffel enta maun dat u bitta il tartuffel ad in auter uffant. Quest uffant sto uss pigliar il tartuffel e bittar u dar uschè spert sco pussaivel vinavant il tartuffel. Il gieu cuntinuescha uschè ditg fin ch’i resta be in sulet uffant.

Ti dovras: Musica, ina pitschna balla e folia d’aluminium

Enzugliar la balla en la folia d’aluminium, uschia ch’el vesa or sco in tartuffel.

Il gieu: Tut ils uffants sa repartan en la stanza. In uffant tegna il tartuffel enta maun. Insatgi lascha ir la musica ed ils uffants chaminan tras la stanza. L’uffant cun il tartuffel enta maun dat u bitta il tartuffel ad in auter uffant. Quest uffant sto uss pigliar il tartuffel e bittar u dar vinavant el uschè spert sco pussaivel. Fugir na vala betg. Il meglier è, sche l’uffant cun il tartuffel cloma l’emprim il num da l’uffant che duai pigliar quel. Na po l’uffant betg pigliar il tartuffel e quel croda per terra, sto quest uffant prender si il tartuffel. Il gieu cuntinuescha. Suenter in temp vegn la musica serrada giu. Per l’uffant ch’ha uss il tartuffel enta maun è il gieu a fin, el è exclus. Bittar davent il davos mument il tartuffel u clamar in num d’in auter uffant na vala betg.

Suenter vegn la musica puspè messa en funcziun ed il tartuffel vegn dà vinavant. Il gieu cuntinuescha uschè ditg fin che be in sulet uffant resta. Quest uffant ha gudagnà il gieu e survegn in pitschen premi.

La mumia

Mintga gruppa fixescha tge uffant che duai esser la mumia. Ils auters uffants obtegnan ina rolla palpiri da tualetta. Las singulas gruppas cumenzan uss ad enzugliar lur mumia. La gruppa ch’ha duvrà sco emprima sias atgnas rollas da palpiri da tualetta, ha gudagnà.

Ti dovras: Pliras rollas da palpiri da tualetta

Il gieu: Tar quest gieu vegnan ils uffants partids en pliras gruppas. Mintga gruppa decida tgi ch’è la mumia. Ils auters uffants obtegnan mintgin ina rolla palpiri da tualetta. Lura vegn dà in segn da start. Las singulas gruppas cumenzan uss ad enzugliar lur mumia. Mintg’uffant dastga be duvrar si’atgna rolla palpiri da tualetta per enzugliar la mumia.

La gruppa ch’ha duvrà sco emprima sias atgnas rollas da palpiri da tualetta, ha gudagnà il gieu. Il palpiri da tualetta na dastga betg tutgar la terra e la mumia na dastga betg tegnair il palpiri. Las rollas da tualetta ston esser duvradas dal tuttafatg.

Saut cun stop

Ina persuna lascha ir la musica. Cura che la musica resuna, ston tuts uffants sa metter en moviment. Insacura metta l’arbiter giu la musica. Ils uffants ston lura immediat star airi. Tgi che sa mova tuttina, vegn exclus dal gieu. L’uffant che resta, gudogna.

Ti dovras: Musica

Tuts uffants sa repartan en la stanza. Ina persuna lascha ir la musica. Quella persuna è er l’arbiter.

Cura che la musica resuna, ston tuts uffants sa metter en moviment: ballar u simplamain sa mover. Insacura metta l’arbiter giu la musica. Ils uffants ston lura immediat star airi, nagin na dastga pli sa mover. Tgi che sa mova tuttina, vegn exclus dal gieu. L’uffant che resta, gudogna in pitschen premi u dastga esser il proxim arbiter.

Enguttar

Ins sto montar la trav uschia ch’ella na po betg rudlar davent. Mintg’uffant obtegna pliras pussaivladads d’enguttar la gutta dal tuttafatg en la trav. L’uffant che dovra las pli paucas fridas d’enguttar la gutta, ha gudagnà.

Ti dovras: Laina squadrada u travs da laina, guttas e martè

Ins sto montar la trav uschia ch’ella na po betg rudlar davent. Per mintga uffant vegn preparà ina gutta. Mintga uffant obtegna 3 fin 6 pussaivladads (tut tenor lunghezza da la gutta) d’enguttar dal tuttafatg la gutta en la trav.

L’uffant che dovra las pli paucas fridas d’enguttar la gutta ha gudagnà il gieu ed obtegna in pitschen premi.

Sgnoccas

Velo cun bleras pedaleras

Tge giavischa in millipes sin natalizi? In velo cun 1000...

Il giat nair

«Di a mai, è quai vair ch’i porta discletg da cruschar in giat nair sin via?»

«Gea, dentant be sche ti es ina mieur!»

L’anghel

Ina pitschna mieur vesa in utschè-mezmieur a sgulond. Ella cloma: «Guarda mamma, in anghel!»

Quant grond è in chamel?

En la lecziun da biologia dumonda il magister: «Anton, quant grond è in chamel?»

«Betg pli gronds che Vus!», respunda Anton.

«Co vegns ti sin quai?», vul il magister savair.

«Savais», di Anton, «mia mamma di adina: in pli grond chamel che voss magister da biologia na datti betg!»

La tuba da pasta da dents

La pitschna Clara vegn tut agitada en cuschina: «Mamma, mamma, sas quanta pasta da dents ch’ha plaz en ina tuba?»

«Hmm, quai è grev da dir...», respunda la mamma.

Sin quai Clara: «Jau hai gist empruvà ora quanta: dapli che 4 meters!»

Las cifras e la moda

Ina nulla scuntra in dad otg. Di la nulla al dad otg: «Schica tschinta!»

Anniversari

Melissa dumonda ses bab: «Bab, cura sun jau naschida?»

Il bab respunda: «Ils 25 d’avust, mia chara.»

Melissa giubilescha: «Tge casualitad! Precis da mes anniversari!»

Nova cultivaziun da tartuffels

Dus purs sa scuntran sin lur terren. Empè dal tractor sesa in dad els sin la splattitscha a vapur. Sinaquai dumonda l’auter tut surstà: «Tge fas ti pomai cun ina splattitscha a vapur?»

L’emprim respunda: «Rimnar tartuffels è vegnì memia lungurus, jau cultivesch uss buglia da tartuffels!»

Ballape e tennis

Il trenader da ballape di en tun suspirant al coach da tennis: «Il meglier barattain nus noss giugaders. Ils mes na tutgan betg en la rait ed ils tes tutgan be trasora en la rait.»

Strivlas

En in zoo contempla in elefant in zebra. Suenter in mument di el: «Ils designers da moda han raschun: strivlas fan propi satigl.»

Pover chaun

«Di a mai Flurin, pertge has ti dà num a tes chaun ‹vegl cugliun›?»

Flurin: «Ord spir spass. Sas ti quanta glieud che sa volva sche jau clom mes chaun ‹vegl cugliun›?»

Medems sbagls

La scolasta constatescha: «Cristian, ti has ils medems 10 sbagls en il dictat sco tes vischin da maisa. Pos ti declerar quai a mai?»

Sin quai di Cristian: «Gea, fitg simpel. Nus avain la medema scolasta!»

La dretga resposta

La mamma vegn a chasa. Ella dumonda il figl: «È insatgi stà qua?»

Il figl: «Gea.»

La mamma: «Tgi?»

Il figl: «Jau.»

La mamma: «Na, jau vuless savair sch’insatgi è vegnì?»

Il figl: «Gea, ti!»

Gionin

Gionin vegn a chasa da la scola e raquinta a sia mamma: «Mamma, jau sun crudà d’ina stgala ch’era 4 meters auta!»

La mamma tut spaventada: «Betg da crair che ti n’has betg fatg mal!»

Gionin: «Jau era pir sin l’emprim stgalim da la stgala.»

Sin la plazza da pausa

Mona dumonda si’amia Renata: «Na vuls betg far giu la paletscha da la banana avant che mangiar ella?»

«Pertge?», dumonda Renata. «Jau sai tge ch’è lien.»

Lottaria

Signur Demarmels ura tar Dieu: «Per plaschair dai a mai la pussaivladad da gudagnar insatge cun in bigliet da lottaria!»

Qua respunda Dieu: «Lura dai a mai la pussaivladad da gidar tai e cumpra ina giada in bigliet da lottaria!»

En scola

Il scolast dumonda: «Gian, tge tschintg animals che vivan en l’Africa pos ti numnar?»

Gian: «Dus elefants e trais liuns.»

In cudesch

Maja visita ses tat. Il tat di a Maja: «Mia chara biadia, sin Pasca dastgas ti giavischar da mai in cudesch!»

Maja: «Super tat, lura avess jau gugent tes cudesch da spargn!»

Emprender

Scolasta: «Lisa, ti vegns puspè memia tard!»

Lisa: «Gea, ma vus schais adina: per emprender èsi mai memia tard!»

1:1

Il giuven profi da ballape vegn losch a chasa: «Jau hai sajettà oz dus gols!»

«Bravo», di il bab e dumonda: «E co è il gieu ì a fin?»

«1:1!»

Manchentà il tren

Signur Durschei vegn senza flad sin il perrun. «Tschif jau anc il tren che va a Cuira?», dumonda el in emploià da la viafier.

«Quai dapenda quant spert che vus pudais currer. Partì è il tren avant quatter minutas...!»

En scola

Il scolast dumonda Philip: «Tge tschintg pleds dovran ils scolars il pli savens en scola?»

Philip: «Quai na sai jau betg!»

Scolast: «Gist!»

Giat e mieur

Pertge han giats gugent computers? ...pervi da la mieur!

Tar il coiffeur

Il coiffeur: «Plaunet vegnan voss chavels grischs.»

Clienta: «Betg da smirvegliar tar voss tempo!»

En in’apoteca

Ina dunna va en in’apoteca e di: «Jau dovrel insatge cunter plugls.»

L’apotecher: «Per uffants u per creschids?»

La dunna: «Jau na sai betg quant vegls che quels parasits èn!»

En il bogn

Ina dunna dumonda il guardiabogn: «Datti qua er medusas?»

Sin quai il guardiabogn: «Fitg paucas. Las bleras vegnan mangiadas dals squagls.»

Postin

Martin di a ses bab: «Sche ti das a mai 10 francs, lura di jau a tai tge ch’il postin di adina a mamma.»

Il bab dat a Martin ils 10 francs e di: «So ed uss di a mai tge ch’il postin di!»

Martin: «Bun di, dunna Planta, qua è vossa posta.»

Raviolis

Figl: «Bab, pertge han raviolis atgnamain num raviolis?»

Bab: «Tuppa dumonda. Els vesan or sco raviolis, gustan sco raviolis. Pertge na duessan lura raviolis betg avair num raviolis?»

Scolast da matematica

Martin è vilà sin ses scolast da matematica: «Jau sun er betg adina cuntent cun vus. Ma sun jau pervi da quai gia ì ina giada tar voss geniturs?»

Dumengia

Susi raquinta a si’amia: «Mes pitschen frar vegn battegià dumengia!»

Sin quai l’amia: «Dumengia? Tge tgutg num!»

Spievel

Vuls ti ruinar tes di, lura stos ti be guardar la damaun en in spievel.

Toni vul maridar

Toni dumonda ses bab: «Ti bab, poss jau maridar la tatta?»

Il bab respunda: «Na, ti na pos betg simplamain maridar mia mamma!»

Sinaquai Toni: «Pertge betg? Ti has er maridà mia mamma!»

Illusiun optica

Puncts u tacs nairs

Existan ils puncts u ils tacs nairs tranter ils quaders u betg?

Soluziun

Leger colurs

Ti stos dir si in suenter l’auter las colurs, betg leger ils pleds ch’èn scrits!

Lingias

Quala da las duas lingias è pli lunga?

Soluziun

Engiavineras da maletgs

Vul ti savair tge che quai è? Gea? Lura stos ti simplamain tippar sin la soluziun.

[25]

[26]

[27]

[28]

[29]

[30]

[31]

[32]

[33]

[34]

[35]

[36]

[37]

[38]

[39]

[40]

[41]

[42]

[43]

Indicaziuns bibliograficas

Simsalabim. Passatemp. 2008. Funtauna: www.simsalabim.rtr.ch. Maletg da cuverta: PD via Pixabay. Tut ils dretgs d’autur(a) / chasa editura resalvads. Ediziun epub: www.chattà.ch (2012).

[1] Tes num

[2] Sara

[3] Il sientamauns

[4] En in magiel vid

[5] L’eco

[6] Igl o

[7] Perquai ch’i dat dapli Chinais

[8] Milli

[9] Sutga, letg e barschun da dents

[10] 2 mails

[11] Mai

[12] Il crap vegn bletsch

[13] Per ch’els possian sa zuppar meglier en in tscharescher

[14] Na? Lura vesas ti quant bain ch’els sa pon zuppar!

[15] Il sulegl

[16] Trais

[17] L’ureglia

[18] La sumbriva

[19] Omadus paisa in kilo

[20] La punt

[21] Mintga mais

[22] Il fieu

[23] La via

[24] La cifra 6

Soluziun Na, ils puncts u ils tacs nairs n’existan betg.

Soluziun Omaduas lingias èn tuttina lungas!

[25] Ananas

[26] Boxas da l’autpledader

[27] Chalzaduir

[28] Charvun da lain

[29] Chips

[30] Conchiglia da l’ureglia

[31] Fivla da tschinta

[32] Goba da chamel

[33] Grattaduira da cuschina

[34] Lampa da petroli

[35] Marschlos

[36] Octopus

[37] Panitscha

[38] Paraid da raiver

[39] Palpiri da chasada

[40] Scalin da velo

[41] Staila da mar

[42] Stroms da baiver

[43] Uliva